Autoritatea pentru protecţia datelor din Marea Britanie a declarat că analizează un raport din presă conform căruia personalul spitalului unde Kate, Prințesa de Wales, a suferit o intervenție chirurgicală abdominală în ianuarie, a încercat să-i acceseze dosarele private de sănătate.
Articolul din Daily Mirror spunea că managerii de la Clinica din Londra, unde și regele Charles a fost tratat în ianuarie, investighează afirmațiile conform cărora cel puțin un membru al personalului a fost prins încercând să acceseze notițele medicale ale lui Kate, scrie Reuters.
Un purtător de cuvânt al Biroului Comisarului pentru Informații a declarat miercuri: "Putem confirma că am primit un raport de încălcare și evaluăm informațiile furnizate".
Palatul Kensington a spus că este "o problemă a The London Clinic".
Kate, în vârstă de 42 de ani, a suferit o intervenție chirurgicală pentru o afecțiune non-canceroasă, dar nespecificată, în timpul șederii sale de aproximativ două săptămâni în spital.
Ea s-a retras din îndatoririle oficiale, iar Palatul Kensington a spus că nu se așteaptă să se întoarcă la angajamentele regale decât după Paște.
Absența ei din viața publică a declanșat speculații, zvonuri și teorii bizare ale conspirației despre sănătatea ei.
Scuzele lui Kate, la începutul acestei luni, pentru editarea unei fotografii făcute de soțul ei William, moștenitorul tronului, pentru a marca Ziua Mamei, nu au făcut decât să declanșeze și mai multe intrigi.
Luni însă, într-o înregistrare video publicată de The Sun pe pagina sa, prinţesa apărea alături de William, cărând o plasă cu cumpărături, la o piaţă din Windsor, în apropierea reşedinţei regale.
Palatul Kensington nu a contestat veridicitatea înregistrării, dar a refuzat să comenteze pe un subiect considerat ca făcând parte din timpul privat al familiei regale.